《过唐仁卿先生钓台台在湖山最幽处》
明代·谢宗鍹

山势依台曲折成，断桥深处藕陂清。高人所寄皆孤迥，胜地因年见废兴。

春水苔矶枯柳卧，夕阳渔笛野烟横。羊裘亦是寻常事，浪有桐江身后名。

作者简介：谢宗鍹（？ — 一六五〇），字儒美，号莱屿。澄海人。明思宗崇祯十二年（一六三九）解元。官建昌府通判。明亡，无意仕进，闭户读书，终于家，友人私谥贞穆先生。有《观古堂集》、《遁斋集》、《禦冷斋诗集》。清康熙《潮州府志》卷九上、清乾隆修《潮州府志》卷二九有传。